Document ID: 32013R0147

KOMISJONI MÄÄRUS (EL) nr 147/2013,
13. veebruar 2013,
millega muudetakse Euroopa Parlamendi ja nõukogu määrust (EÜ) nr 1099/2008 energiastatistika kohta seoses igakuise ja iga-aastase energiastatistika ajakohastamise rakendamisega
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. oktoobri 2008. aasta määrust (EÜ) nr 1099/2008 energiastatistika kohta, (1) eriti selle artikli 4 lõiget 3 ja artiklit 8,
ning arvestades järgmist:
(1)
Euroopa Parlamendi ja nõukogu 11. veebruari 2004. aasta direktiivi 2004/8/EÜ (soojus- ja elektrienergia koostootmise stimuleerimiseks siseturu kasuliku soojuse nõudluse alusel) (2) ja Euroopa Parlamendi ja nõukogu 5. aprilli 2006. aasta direktiivi 2006/32/EÜ (mis käsitleb energia lõpptarbimise tõhusust ja energiateenuseid) (3) kohaselt peavad liikmesriigid esitama energia kohta kvantitatiivsed andmed. Selleks et jälgida nimetatud direktiivides sätestatud eesmärkide täitmist, on energia kohta vaja ajakohaseid andmeid, mida tuleb koguda ühtlustatult ja rangeid kvaliteedistandardeid järgides. Selline aruandluskohustus on muu hulgas oluline energiatõhususe saavutamise seisukohalt ning peaks seepärast olema alati osa ELi õigusraamistiku arendamisest kõnealuse valdkonnas; osa nendest andmetes on juba esitatud komisjonile (Eurostatile), kes koostab nendest iga-aastast energiastatistikat.
(2)
Määrusega (EÜ) nr 1099/2008 loodi ühtne raamistik liidu võrreldava energiastatistika koostamise, edastamise, hindamise ja avaldamise jaoks.
(3)
Energiastatistika on kiiresti muutuv statistikavaldkond, sest liidu poliitikat arendatakse intensiivselt, tehnoloogia areneb pidevalt ja liidu eesmärgid tuleb kindlaks määrata energiaandmete alusel. Sellest tulenevalt on andmeid vaja korrapäraselt ajakohastada, et statistika kohaldamisala oleks vastavuses kasvavate või muutuvate vajadustega.
(4)
Määrusega (EÜ) nr 1099/2008 on komisjonile antud rakendusvolitused statistikat käsitlevate lisade kohandamiseks. Esimene kohandamine tehti 2010. aastal; pärast seda on nii igakuist kui ka iga-aastast statistikat parandatud ja kohandatud, mistõttu on vaja statistika läbi vaadata.
(5)
Komisjon on kindlaks määranud vajalikud kohandamised ja arutanud liikmesriikidega teostatavuse, koostamiskulude, konfidentsiaalsuse ja vastajate koormuse küsimusi.
(6)
Määrust (EÜ) nr 1099/2008 tuleks seepärast vastavalt muuta.
(7)
Käesoleva määrusega ettenähtud meetmed on kooskõlas Euroopa statistikasüsteemi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1099/2008 lisad asendatakse käesoleva määruse lisaga.
Artikkel 2
Komisjoni määrus (EL) nr 844/2010 (4) tunnistatakse kehtetuks.
Viiteid kehtetuks tunnistatud määrusele tõlgendatakse viidetena käesolevale määrusele.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. veebruar 2013

Labels: 12
18
19
14